मुज़ार्त नदी

मुज़ार्त नदी (उईग़ुर: , मुज़ार्त दरियासी; अंग्रेज़ी: Muzart River; चीनी: 木扎尔特河), जिसे कभी-कभी मुज़ात नदी भी कहते हैं, जनवादी गणतंत्र चीन द्वारा नियंत्रित शिंजियांग प्रान्त के आक़्सू विभाग में बहने वाली एक नदी का नाम है। यह तारिम नदी की एक उपनदी है और उसमें बाई तरफ़ से विलय होती है। २०वीं सदी की शुरुआत के कुछ स्रोतों में इसका नाम शाह यार दरिया भी मिलता है।

 स्रोत व मार्ग 
मुज़ार्त नदी तियान शान की पर्वतीय शृंखला में ख़ान तेन्ग्री पहाड़ के पास स्थित मुज़ार्त हिमानी (ग्लेशियर) से शुरु होती है। फिर यह बाईचेंग ज़िले में तियान शान और चुएलेताग़ पर्वतों के बीच की वादी में पूर्व-दक्षिणपूर्व दिशा में निकलती है। बाईचेंग ज़िले के लोग ज़्यादातर इसी नदी की सिन्चाई पर निर्भर करते हैं। यह प्राचीन कूचा शहर के पास से निकलती है जहाँ यह चुएलेताग़ पर्वतों में एक तंग घाटी बनाती है। वादी की उत्तरी चट्टानों में २३० से अधिक गुफ़ाएँ कटी हुई हैं जो किज़िल गुफा परिसर है और प्राचीनकाल के तुषारी लोगों से सम्बन्धित पुरातत्व के नज़रिये से बहुत महत्व रखती हैं।"Kezil Thousand-Buddha Grottoes". xinjiang.gov. Archived from the original on 2007-09-30. Retrieved 2007-08-05.

किज़िल गुफाओं से आगे इस नदी को बाँधकर एक ५०,००० वर्ग मीटर के सतही क्षेत्रफल का बड़ा सरोवर बना दिया गया है। कूचा, तोक्सू और शायार ज़िलों को यहाँ से सिन्चाई का पानी भेजा जाता है। हालांकि मुज़ार्त नदी पहले तारिम नदी में जाकर विलय हुआ करती थी अब यह उस बड़ी नदी तक केवल गर्मियों और बसंत में ही पहुँच पाती है।Vladimir B. Aizen and Elena M. Aizen (1998), Estimation of glacial runoff to the Tarim River, central Tien Shan . In: Hydrology, Water Resources and Ecology in Headwaters

 इन्हें भी देखें
तारिम नदी
ख़ान तेन्ग्री

 सन्दर्भ 

श्रेणी:शिंजियांग की नदियाँ
श्रेणी:चीन की नदियाँ
श्रेणी:मध्य एशिया की नदियाँ